Rife vnd anehank
Rife vnd anehank·
hat die heide betwngen·
dc ir liehter schin·
ist nach iamer gestalt·
vnd der vogel sang·
die mit froͤiden wol svngen·
die sint nv geswin·
dar zv̊ klage ich den walt·
der ist vmbekleit·
dan noch kan si fuͤgen·
herzeleit·
dú dc wasser in krvͤgen·
von dem brvnnen treit· nach der stet min gedank·

Ich brach ir den krůg·
do si gieng von dem brvnnen·
ich wart froͤidenriche·
do ich die lieben sach·
da si dc vertrv̊g·
mir wc sorge zerrvnnen·
harte minnenkliche·
dú liebe do sprach·
ich han erebeit·
dc ist von iwern schvlden·
min frowe tv̊t mir leit·
dc ich alles mv̊s dvlden·
dú mich gester fúnf stvnt dvr úwern willen slv̊g·

Nv tv̊ den willen min·
so hilfe ich dir vs noͤten·
vnd var sant mir hinne·
so bist dv ane zorn·
des en mag niht sin·
ê· liesse ich mich ertoͤten·
miner frowen minne·
were iemer me verlorn·
einen schilling sol·
si mir vnd ein hemede·
dc weis ich vil wol·
dc were alles mir fremede·
so mir dc nv wirt so tv̊n ich iv helfe schin·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse